แบงก์ชงธปท.ปลดล็อกค้ำประกัน
สมาคมธนาคารไทยชง 2 ข้อเสนอแก้ปัญหาแก้ไขการค้ำประกันใน พ.ร.บ.แพ่งและพาณิชย์
29 ต.ค. 2565

สมาคมธนาคารไทยชง 2 ข้อเสนอแก้ปัญหาแก้ไขการค้ำประกันใน พ.ร.บ.แพ่งและพาณิชย์
นายบุญทักษ์ หวังเจริญ ประธานสมาคมธนาคารไทย เปิดเผยว่า ในสัปดาห์นี้สมาคมธนาคารไทยจะทำหนังสือถึงธนาคารแห่งประเทศไทย (ธปท.) ถึงข้อสรุปการแก้ไขปัญหาที่ธนาคารสมาชิกได้รับจากการแก้ไข พ.ร.บ.แก้ไขเพิ่มเติมประมวลกฎหมายแพ่งและพาณิชย์ (ฉบับที่ 20) พ.ศ. 2557 ว่าด้วยการค้ำประกันและจดจำนอง โดยเห็นว่ามีอยู่ 2 ประเด็นปลีกย่อยที่ควรปรับแก้ไขให้มีปัญหาน้อยที่สุด
ทั้งนี้ ในหลักการยังเห็นว่ากฎหมายดังกล่าวมีเจตนาดีที่จะช่วยคุ้มครองผู้ค้ำประกัน แต่ที่ต้องแก้ไขในประเด็นแรก คือ เมื่อลูกหนี้ไม่สามารถผ่อนชำระได้ และธนาคารตกลงปรับโครงสร้างหนี้ด้วยการยืดระยะเวลาการชำระออกไป ให้ดำเนินการได้เลยโดยไม่ต้องขอรับการยินยอมจากผู้ค้ำประกัน หากแก้ได้จะเป็นประโยชน์ทั้งกับลูกหนี้และผู้ค้ำประกัน แต่หากแก้ไม่ได้ธนาคารจะต้องฟ้องร้องก่อน ซึ่งกระทบหมดทั้งลูกหนี้และผู้ค้ำประกัน
“ส่วนประเด็นที่สอง ในกรณีที่ลูกหนี้และผู้ค้ำประกันยินยอมให้ธนาคารขายทอดตลาดสินทรัพย์ ธนาคารจะต้องดำเนินการขายทอดตลาดผ่านกรมบังคับคดีซึ่งมีกฎระเบียบที่เป็นมาตรฐาน” ประธานสมาคมธนาคารไทย กล่าว
นอกจากนี้ สมาคมธนาคารไทยจัดทำแผนยุทธศาสตร์สถาบันการเงินระยะ 5 ปี โดยในปี 2558 จะมี 3 เรื่องที่ดำเนินการ ได้แก่ การทำแผนแม่บทการพัฒนาระบบการชำระเงินให้มีประสิทธิภาพเข้าสู่มาตรฐานสากล โดยเบื้องต้นได้จัดตั้งหน่วยงานรับผิดชอบระบบการชำระเงิน ที่จะติดตามการปฏิบัติงานอย่างใกล้ชิด เช่น การลดต้นทุนการใช้เงินสดให้แก่ธุรกิจได้มากน้อยเพียงใด
ด้านที่สอง คือ การให้ความรู้ทางการเงินแก่ประชาชนทั่วไป โดยเฉพาะส่งเสริมการออมและการสร้างวินัยทางเครดิต ส่วนด้านที่สาม คือ การรักษาความปลอดภัยของระบบธนาคาร โดยเฉพาะในด้านดิจิทัลแบงก์กิ้ง ที่แม้ธนาคารจะมีระบบที่ปลอดภัยมาตรฐาน แต่ต้องสื่อความหมายต่อสังคมด้วยว่าปลอดภัยอย่างไร และเพิ่มระดับการรักษาความปลอดภัยที่ประชาชนวางใจได้ การเปลี่ยนระบบเอทีเอ็มจากแถบแม่เหล็กเป็นชิปการ์ด จะทยอยปรับเป็นชิปการ์ดเต็มรูปแบบใน ม.ค. 2559 ถือเป็นเป้าหมายหนึ่ง ส่วนระบบชำระเงินช่วยลดการใช้เงินสด 
นายบุญทักษ์ กล่าวว่า ความท้าทายในปี 2558 คือ ความเสี่ยงด้านภาวะเศรษฐกิจทั้งในและต่างประเทศ  ที่น่าสนใจ คือ ราคาน้ำมันที่ปรับร่วงลงแรง สะท้อนสภาพเศรษฐกิจจริงของโลก แม้ว่าเศรษฐกิจจะฟื้นตัวต่อเนื่องตั้งแต่ปี 2551 แต่มาจากสภาพคล่องที่ล้นไปดันราคาหุ้น สร้างภาพว่าเศรษฐกิจดูดี แต่ราคาน้ำมันปรับลดลง น่าเป็นห่วงการเติบโตในระยะต่อไปยังมีความเปราะบาง